Dôvodová správa 

I.	Všeobecná časť 

	Návrh zákona, ktorým sa mení a dopĺňa zákon Národnej rady Slovenskej republiky č. 564/1992 Zb. o spôsobe vykonania referenda v znení neskorších predpisov a zákon č. 333/2004 Z. z. o voľbách do Národnej rady Slovenskej republiky v znení zákona č. 464/2005 Z. z. sa predkladá podľa Rámcového plánu legislatívnych úloh vlády Slovenskej republiky na IV. volebné obdobie. 

	Dôvodom na jeho predloženie  je potreba reagovať na nový zákon o voľbách do Národnej rady Slovenskej republiky,  t.j. zákon č. 333/2004 Z. z., ktorým bol zrušený zákon Slovenskej národnej rady č. 80/1990 Zb. v znení neskorších predpisov  a na ktorý sa zákon č. 564/1992 Zb. vo viacerých ustanoveniach odvoláva.  Zároveň ide o snahu zjednocovať úpravu otázok volieb a referenda vo všetkých predpisoch, ktoré sa spôsobom výkonu volieb či referenda zaoberajú, a to vrátane zjednocovania používanej terminológie.  Ide tiež o jeden z krokov vedúcemu postupne k vytváraniu tzv. volebného kódexu. Rovnako sa predkladaným návrhom zákona reaguje na ďalšie právne predpisy, ktoré v priebehu platnosti a účinnosti zákona č. 564/1992 Zb. boli prijaté, ako aj na skúsenosti z jeho uplatňovania. Cieľom návrhu zákona je riešiť aj možnosť hlasovať v referende občanom Slovenskej republiky, ktorí nemajú trvalý pobyt na jej území, dáva sa možnosť hlasovať v referende ako aj vo voľbách do Národnej rady Slovenskej republiky aj osobám vo výkone trestu odňatia slobody, keďže sa odstraňuje táto prekážka vo výkone volebného práva, návrh zákona sa upravuje tak, aby sa referendum konalo na celom území Slovenskej republiky v jeden deň, upravuje sa tvorba orgánov na vykonanie referenda tak, že do všetkých stupňov komisií má možnosť delegovať zástupcu aj petičný výbor v prípade, že referedum bolo vyhlásené na základe petície občanov.
	
	Návrh zákona je v súlade s ústavou Slovenskej republiky ako aj medzinárodnými zmluvami, ktorými je Slovenská republika viazaná. 

	Návrh zákona nebude mať dopad na štátny rozpočet, rozpočty obcí ani rozpočty vyšších územných celkov. 

	Ministerstvo financií Slovenskej republiky sa k uvádzaným dopadom návrhu zákona vyjadrilo listom č. MF/25168/2006-81 z 9. novembra 2006 s tým, že ich berie na vedomie.

Doložka 
finančných, ekonomických a environmentálnych vplyvov a vplyvov na zamestnanosť a podnikateľské prostredie

Prvá časť: Odhad dopadov na verejné financie
	Bez dopadov  

Druhá časť: Odhad dopadov na obyvateľstvo, hospodárenie podnikateľskej sféry  iných právnických osôb 
	Bez dopadov 

Tretia časť: Odhad dopadov na životné prostredie 
	Bez dopadov 

Štvrtá časť: Odhad dopadov na zamestnanosť 
	Bez dopadov 

Doložka zlučiteľnosti
návrhu zákona s právom Európskych spoločenstiev a právom Európskej únie 

1.	Predkladateľ návrhu zákona:  
 Vláda Slovenskej republiky 

2.	Názov návrhu zákona:
Zákon, ktorým sa mení a dopĺňa zákon Národnej rady Slovenskej republiky č. 564/1992      Zb. o spôsobe vykonania referenda v znení neskorších predpisov a zákona č. 333/2004 Z. z. o voľbách do Národnej rady Slovenskej republiky v znení zákona č. 464/2005 Z. z. 

3.	Problematika návrhu zákona: 
a)	nie je upravená v práve Európskych spoločenstiev 

      b) je upravená v práve Európskej únie Čl. 6 ods. 2 Zmluvy o Európskej únii (Amsterdamské znenie): “Európska únia rešpektuje základné ľudské práva ako ich zaručuje Európsky dohovor o ochrane ľudských práv a základných slobôd, podpísaný v Ríme 4. Novembra 1950 a ako vyplývajú z ústavných tradícií členských štátov ako základných princípov práva Spoločenstva.”. Toto ustanovenie zahŕňa všeobecné zásady, ktoré sa aplikujú aj na právnu úpravu  referenda. 

c) 	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev 

	Keďže problematika návrhu právneho predpisu nie je upravená právom Európskych spoločenstiev a Európskej únie, je bezpredmetné vyjadrovať sa k bodom 4 až 6.

II . Osobitná časť 

Článok  I 

K bodu 1

Nakoľko právna úprava náležitostí petície v zákone č. 85/1990 Zb. o petičnom práve po novele zákona vykonanej zákonom č. 242/1998 Z. z. vyhovuje aj účelom petície za vyhlásenie referenda, nie je potrebná osobitná úprava náležitostí petície v tomto zákone, preto sa navrhuje § 1a vypustiť.   

K bodu 2

Doterajšie znenie § 1b sa upravuje tak, že jeho odsek 1 sa vypúšťa, a to vzhľadom na dôvody uvádzané k bodu l. Ponecháva sa znenie, ktoré je osobitné oproti zákonu č. 85/1990 Zb. s tým, že sa v ňom vykonávajú legislatívno-technické úpravy vzhľadom na vypustenie § 1a. 

K bodu 3

Ustanovenie sa upresňuje v súlade so zákonom Národnej rady č. 1/1993 Z. z. o Zbierke zákonov Slovenskej republiky.

K bodu 4

Navrhovanou úpravou sa ustanovujú obsahové náležitosti oznámenia o  konaní referenda doplnené o lehotu na vytvorenie okrskov na konanie referenda, ktorá má význam najmä z hľadiska kreovania okrskových komisií pre referendum.

K bodu 5

Vzhľadom na zmenu ustanovenia § 16, ktoré novým spôsobom upravuje informovanie oprávnených občanov o  vyhlásení referenda, sa ustanovenie § 3 vypúšťa ako nadbytočné. 

K bodu 6

Určenie dňa konania referenda na jeden deň sobotu, je konformné so zákonmi upravujúcimi voľby do Národnej rady Slovenskej republiky, do Európskeho parlamentu a do orgánov samosprávnych krajov. Navrhovaná úprava sleduje aj cieľ znížiť náklady spojené s  vykonaním referenda vo dvoch dňoch (úhrada stravného a  cestovného členom komisií pre referendum druhý deň konania referenda, ochrana miestností na hlasovanie v referende).

K bodu 7

Ustanovenie sa zosúlaďuje s  novým zákonom o voľbách do Národnej rady Slovenskej republiky.

K bodu 8

Navrhuje sa vypustiť prekážky vo výkone práva hlasovať v  referende. Napriek tomu je potrebné počítať s  tým, že existuje skupina občanov, ktorá svoje právo hlasovať v  referende nebude môcť uplatniť podľa osobitných právnych predpisov.

K bodu 9

Ustanovenie nadväzuje na novo koncipované ustanovenie § 2, podľa ktorého súčasťou oznámenia o  vyhlásení referenda je aj lehota na určenie okrskov na konanie referenda. Nová úprava odseku 3 neohraničuje presný počet oprávnených občanov v  okrsku na hlasovanie obdobne ako je to vo volebných zákonoch. 

K bodu 10

Úprava reaguje na existujúci právny stav. Zoznamy voličov  oprávnených občanov na hlasovanie v  referende v jednotlivých okrskoch vyhotovujú obce zo stáleho zoznamu voličov, ktorý je upravený v  zákone o voľbách do Národnej rady Slovenskej republiky.  Upravuje sa právo občana Slovenskej republiky s  trvalým pobytom mimo jej územia hlasovať v referende za podmienky, že sa v  deň konania referenda zdržiava na území Slovenskej republiky. Spôsob vydávania hlasovacích preukazov sa upravuje obdobne, ako vydávanie voličských preukazov v  zákone o voľbách do Národnej rady Slovenskej republiky.

K bodu 11

Ide o legislatívno-technickú úpravu vzhľadom na nové znenie § 9 ods. 2.

K bodu 12

Znenie sľubu sa zjednocuje so znením sľubu tak, ako je uvedený vo volebných zákonoch.

K bodu 13

Úprava je legislatívno-technického charakteru.

K bodu 14

Komplexnejšie sa v  súlade s volebnými zákonmi upravuje zánik funkcie člena komisie pre referendum.

K bodom 15, 17 a 21

Umožňuje sa delegovať do všetkých stupňov komisií pre referendum aj zástupcu petičného výboru.

K bodu 16

Úprava je upresňujúceho charakteru.

K bodom 18 a 20

Vzhľadom na to, že v  pôsobnosti Štatistického úradu Slovenskej republiky sú len krajské správy Štatistického úradu Slovenskej republiky, návrh ustanovuje za ďalšieho podpredsedu obvodnej komisie len prednostu obvodného úradu, ktorý vyčlení zo zamestnancov úradu pracovníkov na organizačné a   administratívne práce. Títo pracovníci nie sú zamestnancami obvodnej komisie.

K bodom 19 a 22

Úpravou sa má zabezpečiť činnosť komisie v  prípade, ak počet jej členov klesne pod zákonom stanovenú hranicu. 

K bodu 23

Zjednocuje sa znenie ustanovenia so znením ustanovení § 12 ods. 5 a § 13 ods. 6.

K bodu 24

Úprava súvisí s úpravou pod bodom 6 .

K bodu 25

V súlade so zákonom o štátnych symboloch, sa špecifikuje druh pečiatky, ktorej odtlačkom musia obce hlasovacie lístky opatriť.

K bodu 26

Ukladá sa obci povinnosť informovať o  čase a  mieste konania referenda oprávnených občanov zaslaním osobitného oznámenia do domácnosti. Túto povinnosť plnia obce pri všetkých druhoch volieb.
Doterajšie ustanovenie § 17 upravuje kampaň pred referendom a jej vysielanie v Slovenskom rozhlase a v Slovenskej televízii. Nakoľko táto oblasť patrí do pôsobnosti iných právnych predpisov, najmä zákona č. 308/2000 Z. z. o  vysielaní a retransmisii a o zmene zákona č. 195/2000 Z. z. o  telekomunikáciách v znení neskorších predpisov a  nepatrí do zákona o spôsobe vykonania referenda, úprava kampane pred referendom sa vypúšťa. Navrhuje sa ponechať odseky 6 až 9 doterajšieho zákona, týkajúce sa obmedzení súvisiacich s  konaním referenda.

K bodu 27

Navrhovanou úpravou sa ustanovuje jednoznačný spôsob úpravy hlasovacieho lístka, ktorý neumožňuje v  praxi iné jeho alternatívy. 

K bodom 28 a 33

Ide o úpravu legislatívno-technického a upresňujúceho charakteru vzhľadom na nový zákon o voľbách do Národnej rady Slovenskej republiky.

K bodu 29

Ide o úpravu technického charakteru, nakoľko ústredná komisia vyhotovuje zápisnicu o výsledku hlasovania v referende v dvoch rovnopisoch.

K bodu 30

Ide o úpravu upresňujúceho charakteru. Úprava súvisí so zmenou názvu príslušnej inštitúcie.

K bodu 31

Úprava súvisí s úpravou pod bodom 4 a 6.

K bodu 32

Zjednocuje sa znenie ustanovenia s obdobnými ustanoveniami volebných zákonov.

K bodu 34

Ide o upresnenie nadpisu paragrafu v súlade s jeho obsahom.

K bodu 35

Úprava súvisí s úpravou pod bodom 26.

K bodu 36

Zakotvením uvedeného ustanovenia do zákona sa zabezpečí splnenie úloh spojených s  prípravou a vykonaním referenda, ak by nedošlo k  ich plneniu zo strany obce alebo jej starostu.

K bodu 37

Ide o upresnenie názvu ústredného orgánu štátnej správy v súlade s osobitnými predpismi.

Článok  II 

K bodu 1

Navrhuje sa vypustiť osobitné ustanovenie o prekážkach vo výkone volebného práva. Napriek tomu je potrebné počítať s  tým, že existuje skupina občanov, ktorá svoje aktívne volebné právo nebudú môcť uplatniť podľa osobitných právnych predpisov. Na navrhovanú zmenu nadväzuje aj zmena pod bodom 7 návrhu. Na základe tejto úpravy sa budú môcť v príslušnom zariadení zúčastniť referenda aj občania, ktorí sú vo výkone trestu odňatia slobody.

K bodom  2 a 3

Úprava súvisí s úpravou pod bodom 1.

K bodu 4

Volebný zákon nadobudol účinnosť v  čase, keď sa v  súlade s osobitným zákonom vykonávala povinná vojenská služba. Ozbrojené sily Slovenskej republiky v  súčasnosti nepovolávajú brancov na výkon povinnej vojenskej služby, z  ktorého dôvodu sa ustanovenie § 6 ods. 2 a 3 stalo obsolétnym, a preto sa navrhuje vypustiť.

K bodu 5

Zoznam voličov pre jednotlivé volebné okrsky sa vyhotovuje zo stáleho zoznamu voličov a zápis do zoznamu voličov a  vyčiarknutie zo zoznamu voličov nemá vplyv na stály zoznam voličov, z  ktorého dôvodu je takáto úprava neopodstatnená.

K bodu 6

Úlohy podľa tohto zákona plnia obce, mestá a  mestské časti. Zavedením legislatívnej skratky sa reaguje už na existujúci text zákona a vypustenie ustanovení o zápise vojakov povinnej vojenskej služby do zoznamov voličov.

K bodom 7 a 8

Úpravy súvisia s úpravou pod bodom 1.

K bodom  9 a 11

Úpravy sú legislatívno-technického charakteru.

K bodu 10

Úprava je legislatívno-technického charakteru.

Článok  III 

Upravuje sa dátum nadobudnutia účinnosti zákona.